Както и да е, вървейки по връзките на хора от върховете на партийната и политическата власт и бизнеса в България, непосредствено след 10 ноември 1989 г., стигнахме до името на генерал Любен Гоцев /зам.-министър на външните работи в правителството на Андрей Луканов - бел. Л. М./. Гоцев бе човекът във властта, за когото се твърдеше, че е свързан с търговията с петрол от времето на доставките на Марк Рич. Гоцев е генералът, който потвърди, че не познава Майкъл Чорни, но затова пък името му излезе около Международната ортодоксална банка "Св. Никола" и фирма "Юкос петролиум". Последната фирма бе с корени във Виена и по време на описаните връзки и събития е имала договор за доставки и преработка на нефт за Нефтохим - Бургас.